
REGIONAL PLANSTRATEGI  FOR TRØNDELAG 2009 - 2012
I.  INNLEDNING

Formålet med planstrategien er å avklare hva som er Trøndelags viktigste utfordringer og muligheter framover, samt å prioritere hva det regionale samarbeidet skal behandle i felles fylkesplan for neste fireårsperiode. Valg av tema må samtidig ha et langsiktig siktemål, slik at Trøndelag er best mulig rustet til å møte framtiden. 

Planstrategien avgrenser også tema og problemstillinger som anbefales håndtert i andre prosesser og på andre arenaer. 

Bakgrunn

Kreative Trøndelag – her alt e mulig uansett er Trøndelags felles plan for perioden 2005-2008. Dette var første gang det ble laget en fylkesplan felles for to fylker og en storby. Samarbeidet har fortsatt i gjennomføringsfasen, og Trøndelagsrådet har fungert som styringsgruppe. Ved oppstarten av arbeidet med ny fylkesplan, for perioden 2009-2012, ble det gjort vedtak i Sør-Trøndelag fylkesting, Nord-Trøndelag fylkesting og Trondheim formannskap om å videreføre samarbeidet.
Prosessen

Arbeidet med ny Trøndelagsplan startet med utarbeidelse av scenariene Trøndelag 2020, som beskriver tre ulike framtidsbilder av Trøndelag: 

Evig grønn som tilpasser seg mangel på elkraft og arbeidskraft med ny miljøteknologi og småskala produksjon basert på trøndersk natur, kultur og mattradisjon. 

Evig vekst som har gjennomslag med kommersialiserte produkter basert på de teknologiske forskningsmiljøene, og slik tiltrekker seg internasjonal kompetanse og kapital. 

Evig ung som er et Trøndelag i front på utvikling av offentlige velferdsordninger, basert på forskning, teknologiutvikling og import av arbeidskraft.

Som grunnlag for arbeidet med scenariene og planstrategien ble det  laget en oversikt over internasjonale og lokale trender som påvirker utviklingen. Ut fra dette materialet ble det arrangert et todagers verksted med deltakere fra kultur, FoU-miljøene, næringsliv, ungdom, kommuner og offentlige etater, hvor grunnlaget for scenariene om Trøndelag ble utarbeidet. Med utgangspunkt i Trøndelag 2020 har det vært en bred dialog om utviklingsretninger for regionen, og hvilke utfordringer og muligheter regionens felles strategier må ta tak i. Hoveddialogen med kommunene er gjennomført ved regionale møter hvor offentlige myndigheter, frivillige organisasjoner og næringsliv har deltatt. Trøndelagsrådet har arrangert miniseminar med deltakelse fra sentrale aktører i regionen. Scenariene og fylkesplanprosessen har ellers vært tatt opp i flere ulike fora for å få bredest mulig engasjement i Trøndelags utvikling. Et utkast til regional planstrategi har vært på høring i kommuner og hos andre samfunnsaktører i offentlig og privat sektor, som i all hovedsak har gitt bred støtte til de valgte temaene. 

Trøndelagsrådet er styringsgruppe for prosessen. Rådet har oppnevnt en administrativ arbeidsgruppe med deltakere fra regional stat, FoU-institusjoner, næringslivsorganisasjoner og ungdomsorganer. Gruppen  følger prosessen tett og fungerer som referansegruppe for arbeidet. Sekretariatet ivaretas av fylkeskommunene og Trondheim kommune i fellesskap.

Noen fakta om Trøndelag 

Trøndelag har positiv befolkningsutvikling, og siden år 2000 har befolkningsveksten vært på gjennomsnittlig 0,7 % årlig eller om lag 2800 personer. Veksten for hele landet i samme periode er på 0,6 % årlig. Veksten skyldes først og fremst nettoinnvandring. Trøndelag har dessuten høye fødselsoverskudd fordi det er mange kvinner i de mest aktuelle aldre Synkende dødelighet bidrar også til befolkningsvekst. Trekk ved samfunnsutviklingen knyttet til livsstil, inaktivitet, fedme, rus, m.v., utgjør imidlertid en trussel mot den generelle folkehelsen, og den oppvoksende generasjonen kan bli den første med kortere levealder enn sine foreldre..

Veksten i befolkningen er svært ujevnt fordelt. I Trøndelag bor nå over 70 % av innbyggerne i byer og tettsteder. 58 prosent av befolkningen bor i Trondheimsregionen (bolig- og arbeidsmarkedsregionen iflg SSB), 25 % i småbyregioner, 13% i småsenterregioner og 4 % i områder med spredt bosetting. Trondheimsregionen, inkludert Stjørdal, vokser sterkt. I tillegg er kommuner med regionsentre, så som Orkdal, Oppdal Røros, Namsos, Vikna, Ørland samt innherredskommunene på aksen Levanger – Steinkjer på plussiden. Utviklingen i de øvrige områdene viser ulike grader av befolkningsnedgang. Det er enkeltkommuner i ulike deler av landsdelen som kan ha vekst, selv om det området den inngår i til sammen har nedgang i folketall. Dette gjenspeiler at sentraliseringen skjer på flere nivå. 

Ulike utfordringer står i fokus i ulike deler av regionen. Det er viktig at planarbeidet tar for seg tema som både de sentrale delene og distriktene i Trøndelag opplever som aktuelle og vesentlige. Ved flere av temaene i planstrategien vil en også kunne se andre skillelinjer enn sentrum – distrikt. Det kan derfor bli behov for å operere med ulike kommunegrupper/ regioninndelinger, avhengig av problemstilling som behandles.

Flere fakta om Trøndelags befolkning, næringsliv m.m. finnes på Trøndelagsrådets hjemmeside.

Trondheims betydning for Trøndelag

En rapport fra FN’s befolkningsfond UNFPA påpeker at i 2008 vil mer enn halvparten av verdens befolkning bo i byer, og i 2030 vil andelen ha økt til 60 prosent. På landsbasis bor i dag  56 % av barna under 15 år i sentrale strøk. For å opprettholde bosettingsmønsteret vil man i framtiden være avhengig av at ungdom oppvokst i sentrale strøk velger å bosette seg i mindre sentrale områder som voksne.

Ut fra fordeling av befolkning og arbeidsplasser kan en snakke om en todeling av Trøndelag – Trondheimsregionen og distriktene. Trondheimsregionen som arbeids,- bolig – og serviceområde omfatter et betydelig større omland enn bolig- og arbeidsregionen. I aksen Steinkjer – Trondheim – Orkdal – Oppdal er befolkningsveksten svakere med økende avstand til Trondheim. I forhold til øvrige deler av Trøndelag er hele denne aksen likevel et vekstområde. Både i utforming og gjennomføring av gjeldende fylkesplan har det vært en uttalt målsetting at arbeidet skal bidra til balansert utvikling i hele regionen. Distriktene trenger en dynamisk landsdelshovedstad, og Trondheim trenger et livskraftig omland. Det samme må legges til grunn også for samarbeidet om ny fylkesplan. 

Forståelsen av balansepunktet må være basert på forståelsen av at Trøndelags videre utvikling er nært knyttet til Trondheims utvikling. Byen er innfallsporten til mange internasjonale trender, vertskap for den mest avanserte tjenesteytingen, og senter for kommunikasjon, kunnskap, kultur, handel, kapital og innovasjon. En sterk by som drivkraft i regional og nasjonal verdiskaping er et uvurderlig fortrinn i konkurransen mellom regionene nasjonalt og internasjonalt, en konkurranse som i dag er sterkere enn noen gang. Trøndelag kan ikke ta for gitt at Trondheims sterke posisjon blir opprettholdt – det vil kreve samordnet arbeid på flere plan og tydelige prioriteringer. En positiv utvikling i Trondheim skal også styrke distriktene. Rapporten om Nord-Trøndelags fortrinn (2006) sier det slik: ”For nordtrønderne utgjør nærhet til storbyen Trondheim snarere en mulighet og styrke, som bør utvikles bedre. Det er en langt større trussel at stadig mer makt og beslutninger er flyttet ut av regionen. Men samtidig er det viktig at det er tilstrekkelig balanse i alt samarbeid, og i utviklingen av  regionen”. 

II. TRØNDELAGS VIKTIGSTE UTFORDRINGER OG MULIGHETER - PRIORITERTE PLANOMRÅDER
Optimistiske holdninger i befolkningen med hensyn til utviklingsmuligheter er en sentral trivsels- og bolystfaktor. I Trøndelag ønsker vi å skape framtidsoptimisme i alle deler av regionen gjennom en differensiert politikk som utnytter lokale fortrinn. En aktiv regionalpolitisk tilpasning og differensiering krever en stor grad av ansvarlig regionalt samarbeid og koordinering av innsatsen. Det er en forutsetning for arbeidet at regjeringen gir mulighet til å utnytte det lokale og regionale handlingsrommet.

Hva som anses som Trøndelags viktigste utfordringer og muligheter er kommet fram gjennom en omfattende prosess med bred deltakelse i flere faser, og de representerer tema/ planområder som skal prioriteres i det videre arbeidet med ny felles fylkesplan for Trøndelag. Gjennom neste fase i planprosessen skal det utvikles mål og strategier for å møte utfordringene og utnytte mulighetene.

Prioriterte planområder
1. Klima som utfordring og mulighet

2. Energi - produksjon og anvendelse

3. Arbeidskraft – demografiske og samfunnsmessige utfordringer

4. Forskning og utvikling (FoU) – utvikle fortrinn

5. Bruk av naturressurser i et bærekraftig perspektiv

6. Attraktivitet, livskvalitet og helse – i bygd og by

7. Kommunikasjoner – interne og eksterne forbindelser

Nedenfor gis en kortfattet gjennomgang av utfordringer og muligheter innenfor hvert tema. Til slutt presenteres et program for videre prosess.

1. Klima – utfordringer og muligheter 

Verden vil oppleve store endringer i miljø og klima. Både Stern-rapporten (2006) og Lavutslippsutvalget (NOU 2006:18) slår fast at rask iverksetting av tiltak vil kunne redusere de potensielt katastrofale skadevirkningene av den globale oppvarmingen på lengre sikt, og redusere kostnadene vesentlig. Det er derfor av stor betydning at dette blir et hovedtema i kommende planperiode. 
Klimaendringene vil påvirke rammebetingelsene for både landbruket og fiskeri-/havbruksnæringene. Andre alvorlige følger av klimaendringene er økt fare for flom, skred og ras, dette representerer en trussel mot både infrastruktur og bebyggelse. Miljøhensyn vil måtte implementeres innen de fleste sektorer og politikkområder. 

Det kreves vilje til internasjonale løsninger og endringer i nasjonal politikk. Men også regionale og lokale myndigheter har et handlingsrom for tiltak, og den enkelte borger kan ta ansvar for sine valg som forbruker. Statens forurensningstilsyn (SFT) har beregnet at norske kommuner kontrollerer tiltak som kan kutte norske utslipp av klimagasser med 8 millioner tonn innen 2020. Det tilsvarer 15 % av Norges totale utslipp av klimagasser. Lavutslippsutvalget har identifisert 15 tiltak som til sammen vil kunne medføre nødvendig reduksjon i norske utslipp i et langsiktig perspektiv. Mange av tiltakene kan iverksettes på lokalt og regionalt nivå. Bl a medfører kommuners og offentlige etaters innkjøp og tjenester betydelige utslipp, både direkte ved bruk av fyringsolje og drivstoff i bygninger for skole og helse/ omsorg,  og indirekte ved innkjøp av bl. a. transporttjenester og avfallshåndtering. Andre indirekte lokale konsekvenser er bl. a. knyttet til industriell produksjon , og innen jordbruk og fiskeri/ oppdrett.  
Tilgang på energi er en forutsetning for bosetting og næringsvirksomhet. Samtidig er energiforbruket i verden en hovedbidragsyter til miljøproblemene. Situasjonen krever både energiøkonomisering og nye løsninger, ikke minst i forhold til fornybar energi og utvikling av ny teknologi. Her ligger det store muligheter for teknologimiljøene, i samarbeid med industri og annet næringsliv. NTNU, høgskolene, SINTEF og andre forskningsmiljø kan - sammen med små og store industribedrifter i hele Trøndelag - gi grunnlag for nye virksomheter med positiv betydning for miljøet. 
Planarbeidet skal utvikle strategier for å møte klima- og miljøutfordringene på en rekke områder.

· Kommuner, fylkeskommuner og offentlige etater har en rolle som samfunnsutviklere. Et sentralt tema er hvordan denne rollen kan utøves mer klimavennlig i forhold til arealbruk, utbyggingspolitikk og transportbruk, avfallshåndtering, fornybar energi, krav til utbyggere om oppvarmingsløsninger, dialog med innbyggere og næringsliv mm. 

· Kommuner, fylkeskommuner og offentlige etaters egen virksomhet – Hvordan denne kan innrettes mer miljøvennlig i forhold til innkjøpspolitikk, energiøkonomisering, nye løsninger for oppvarming av boliger og næringsbygg, reiser/transport i egen virksomhet, målrettet arbeid i forhold til egne ledere og ansatte, valg av matvarer mm. 

· Næringslivet generelt, herunder landbrukssektoren, slipper ut mye klimagasser. Et tema er på hvilken måte disse kan påvirkes i miljøvennlig retning. FoU-miljøenes kompetanse må involveres for å utvikle nye arbeidsmåter og ny  teknologi.

· Sentrale elementer i arbeidet med risiko- og sårbarhetsanalyser for Trøndelag (ROS) må integreres i fylkesplanarbeidet. 

2. Energi – produksjon og anvendelse

Midt-Norge er en energirik region, med store ressurser av olje, naturgass, vann og sjø, vind og råstoff for bioenergi. Energi er basis for betydelig næringsvirksomhet. Tilgangen til konkurranse-dyktig energi har historisk gitt mulighet for å bygge opp en viktig kraftforedlende industri i Trøndelag. Dette fortrinnet er i ferd med å forvitre, og det er knyttet stor usikkerhet til hvordan både kraftbehov og særlig kraftproduksjon vil utvikle seg framover.

Klimatrusselen reiser også spørsmål om i hvilken grad vi ønsker å satse videre på denne type industri og andre bruksområder som medfører et stadig økende energiforbruk. Hvilket utgangspunkt vil en i Trøndelag legge til grunn for sine utviklingsstrategier på energiområdet?

Satsing på fornybare energikilder vil uansett øke, og Trøndelagsregionen må gripe handlingsrommet for utvikling av klimavennlig energiteknologi. Regionen har både naturgitte og kompetansemessige ressurser som gir et forsprang i dette kappløpet.

Vindkraft har et stort potensial både til lands og til havs, og kan gi like mye energi som dagens vannkraft. I landbruket er ulike former for avfall en aktuell bioenergikilde, som ikke vil konkurrere om råstoff til bruk i matproduksjon. For trevirke kommer den største effekten fra avfall etter ordinær avvirkning. Med økt avvirkning vil diesel og etanol fremstilt fra norsk skog i løpet av 15-20 år kunne konkurrere med drivstoff produsert fra råolje. Det er likevel viktig å forholde seg til at olje og gass ennå i mange år framover vil være en viktig næring i Norge. For Trøndelag vil det bety at vi fortsatt må sørge for å opprettholde posisjonen innenfor næringen, og samtidig bidrar til å utvikle teknologi som reduserer og håndterer utslipp.

Kapasiteten på det sentrale overføringsnettet i Midt-Norge er sprengt, og er derfor en utfordring dersom det skal være mulig å utnytte alternative energiformer og redusere regionens sårbarhet for svingninger i kraftmarkedet.

Planarbeidet skal utvikle strategier for bærekraftig produksjon og anvendelse av energi.
· Trøndelag må utnytte sine fortrinn innenfor teknologikompetanse og gå i front i utvikling av klimavennlig teknologi for energiøkonomisering og utnyttelse av fornybar energi. Utviklingen kobles til regionens egen energiproduksjon.

· Potensialet i vindkraft, bioenergi og andre fornybare energikilder er stort. Produksjonen må samordnes for å få best mulig utnyttelse med minst mulig ulemper.

· Olje og gass-sektoren representerer en viktig næring i Trøndelag. Utvikling av teknologi som fører til mer klima- og miljøvennlig bruk av fossile energibærere – og da særlig rensing, lagring og gjenbruk av CO2, – vil være en vesentlig styrke for næringen.

· Utfordringer knyttet til kapasiteten på overføringsnettet er en viktig faktor for energisektoren i Trøndelag, og er bl.a. av stor betydning for utbygging av alternative energikilder, spesielt vindkraft.

3. Arbeidskraft  - demografiske og samfunnsmessige utfordringer

Konkurransen om arbeidskraften er global. I Europa kan lave fødselstall og etter hvert reduksjon i befolkningsandelen som er yrkesaktiv, svekke EU’s økonomi. Parallelt vil eldrebølgen fra ca 2020 bety store utfordringer. I rapporten Rikdommens dilemma ser ECON (2006) tilgangen på arbeidskraft som en av to begrensninger som kan true den norske velferdsmodellen. Selv om Trøndelag har en befolkningsvekst noe over landsgjennomsnittet, er befolkningsutviklingen en utfordring også her. Eldrebefolkningen vokser, og relativt sett blir andelen i yrkesaktiv alder mindre. Dette vil ha store konsekvenser for arbeidskrafttilgangen innenfor både offentlig og privat sektor. 
Arbeidskrafttilgangen beror på flere faktorer: innvandring/innflytting, hvor stor del av befolkningen mellom 20 og 70 år som er yrkesaktive, og reproduksjon gjennom fødsel, oppvekst og utdanning. Andre faktorer av stor betydning er arbeidstid og pensjonsalder.  

Den delen av befolkningsveksten som skyldes innvandring virker sentraliserende, og kommer i tillegg til de nasjonale og regionale flyttestrømmene, som også forsterker bosettingen i og rundt byene. Fokus på vilkårene for bosettingen i distriktene er nødvendig. 

Vi er i dag avhengig av utenlandsk arbeidskraft, samtidig som landene disse kommer fra i framtiden både vil ha bedret sin økonomi og ha stort behov for arbeidskraften selv.  Rekruttering av fagutdannet arbeidskraft fra andre land reiser derfor betydelige etiske spørsmål. 

Det er i dag ca 700.000 mennesker i yrkesaktiv alder som er utenfor arbeidslivet. Av disse kunne flere vært yrkesaktive om utdanning og arbeidsliv ble bedre tilrettelagt, bl.a. ved utvikling og bruk av teknologiske løsninger. Om vi i større grad klarer å integrere og kvalifisere innvandrere vil det også ha stor betydning.

I et 20-30 årsperspektiv vil en selv en liten økning i fødselstallene bidra mye til å dekke avgangen fra arbeidslivet. Når Norge har vesentlig høyere fødselstall enn mange land, kan det ha sammenheng med tilrettelegging av arbeidslivet gjennom lovgivning, familie- og likestillingspolitikk, barnehage-utbygging, m.m. For samfunnet vil det også være en god investering å bygge lokalsamfunn som gir barn og unge en trygg og god oppvekst, og et skolesystem som ivaretar og utvikler den enkeltes styrker og kvaliteter, slik at flest mulig kan bli borgere som kan bidra til samfunnsbyggingen. 

Arbeidskraftens kompetanse er også vesentlig. I næringslivet er det særlig  teknologisk kompetanse som er utfordringen, mens det i offentlig sektor spesielt er personell innenfor helse og omsorg som etterspørres.

Planarbeidet skal utvikle strategier for befolkningsvekst og økt tilgang av arbeidskraft til Trøndelag som landsdel, og for de ulike delene av regionen. 

· Sentraliseringstrenden gir distriktene særlige utfordringer med  å skaffe og beholde kompetent arbeidskraft.

· En betydelig arbeidskraftreserve finnes i grupper av potensielle arbeidstakere som står utenfor arbeidslivet. Innvandrere og uføretrygdede kan i større grad bli yrkesaktive, gjennom bedre tilrettelegging av utdanning og arbeidsliv. 

· Kan egenproduksjonen av trøndere økes? Et tema er hvordan en ved ytterligere tilrettelegging for barnefamilier i arbeidsliv og på andre måter kan gjøre det lettere for unge par og småbarnsfamilier som ønsker det å få flere barn.

·  Hvordan barn og unge kan få en oppvekst som bidrar til at alle fullfører en utdanning og deltar i arbeidslivet. Ut fra et samfunnsperspektiv er det ønskelig med større samsvar mellom unges yrkesorientering og samfunnets behov for kompetanse, f.eks. i forhold til real-/ingeniørfag og helse/omsorg.

4. Forskning og utvikling (FoU) – utvikle fortrinn

De nordiske landene har verdens mest konkurransedyktige økonomier, (World Economic Forums rapport for 2006-2007). Åpne samfunnsinstitusjoner og politisk engasjement kombinert med høy utdanning og fokus på teknologi og innovasjon, er en vellykket strategi for å opprettholde konkurranseevnen i små, høyt utviklede økonomier. 

Trøndelag har en bred FoU-sektor, med en spesiell posisjon innenfor teknologiområdet, som er sterk også internasjonalt. For regionen utgjør dette et fortrinn som det er viktig å utnytte og beholde. Kunnskapsinstitusjonene skaper ringvirkninger sysselsettingsmessig og økonomisk i form av høyteknologisk tjenesteyting, men ikke i form av produksjon i tilsvarende grad. 

I 2004 hadde NTNU 19.540 registrerte studenter, HiST 7.850 og HiNT 4.255, til sammen over 31.000 studenter. I tillegg kommer ca nærmere 7000 fjernstudenter med fullførte studier. Andelen av kandidatene som blir i Trøndelag etter endt utdanning varierer mye, men er ikke på mer enn 27 % for sivilingeniører fra NTNU. Tilgang på godt kvalifiserte lærere og forskere er nødvendig for at NTNU, høgskolene og SINTEF kan opprettholde en ledende posisjon. (Jfr. tema Attraktivitet, livskvalitet og helse.)
Visjonen i gjeldende felles fylkesplan er Kreative Trøndelag – her alt e mulig- uansett. Planen peker på mennesket som Trøndelags viktigste ressurs. I følge OECD-prosjektet om høyere utdannings-institusjoners bidrag til regional utvikling (2006) er Trøndelags problem mangelen på større felles visjoner som kan får landsdelen inn på  et nytt utviklingsspor. Det finnes lite stimulans til endring. Regionen har potensial for mye større vekst og en mer betydningsfull rolle i Norge, mener OECD. Trondheim kunne bli Norges nest største by og et sentralt internasjonalt brohode for kunnskapsbasert utvikling i løpet av de neste 20-30 år. OECD tror potensialet er der, gitt framveksten av flere høyteknologiske selskaper kombinert med utenlandske investeringer og nye selskaper som flytter til Trondheim. 

NTNU og SINTEF er regionens sterkeste kort i utviklingen av kunnskapsøkonomien, og det er viktig å styrke deres rolle som brobyggere til nasjonale og internasjonale kunnskapsnettverk. Et regionalt engasjement bør i større grad inngå i NTNU og SINTEFs strategier. Høgskolene HiNT og HiST har en klar regional rolle i dag, men deres utadrettede virksomhet og FoU-aktivitet kan styrkes.

Forskning er en svært sentral stimuleringsfaktor for økt innovasjon, og dermed for næringsutvikling og regional utvikling. En god samhandling mellom forskningsmiljø, næringsliv og regionale myndigheter er derfor helt grunnleggende for knoppskyting i eksisterende næringsliv og for ny-etableringer. Satsinger gjennom VRI-Trøndelag (Virkemidler for regional forskning og innovasjon) gir regionen en god mulighet til å ta tak i denne utfordringen. Også innen offentlig sektor skjer det innovasjon, men den får relativt liten oppmerksomhet. Innovasjon er vanskelig å måle, men indikatorer for innovasjonsaktivitet viser høy score både i Nord- og Sør-Trøndelag (KRD, 2007). 

Planarbeidet skal utvikle strategier innen flere områder for å møte utfordringene innen forskning, utvikling og innovasjon. RIS-prosjektet (Regionale innovasjonsstrategier) anbefaler følgende strategiområder (2007): 

· Samhandling politikk – næring – FoU: etablere enklere og tydeligere samhandlingsstrukturer og utvikle omforente strategier og samkjørte prioriteringer mellom aktørene.
· Regional utnyttelse av FoU-ressurser: Mer samarbeid mellom FoU-institusjonene og bedriftene, mellom FoU-institusjonene og de videregående skolene, samt at studentene knyttes nærmere til det  regionale arbeidsmarkedet.
· Trondheim som drivkraft i regionen: betydning som vertskap for de store FoU-institusjonene med ansvar for rammebetingelser og tjenesteyting, og som samarbeidspartner for omegnskommuner og region, offentlige etater og næringsliv.
· Utdanning for rekruttering: hvordan øke interessen for realfagsstudier og øke barn og unges kjennskap til arbeidslivet.
· Verdiskapende entreprenørskap: hvordan utvikle flere innovative og lønnsomme nye bedrifter.

· Sterkere klyngedannelse: hvordan øke samhandlingen mellom bedrifter med beslektet marked/ produksjon/ interesser/ geografi.

5. Bruk av naturressurser i et bærekraftig perspektiv. 
	Primærnæringene – det tradisjonelle landbruket, reindrifta og marin sektor, samt avledet virksomhet, er viktige grunnlag for bosettingen i store deler av Trøndelag. 

Koblingen mellom en råvaresterk region med teknologi/FOU-perspektivet vil kunne utvikle nye fortrinn. Innenfor marin sektor er en slik kopling godt etablert, og det har bidratt til den posisjon som regionens oppdrettsnæring har.

Trøndelag har flere store verneområder. I en sammenheng hvor utvikling av næringsvirksomhet er sentral, er det viktig å fokusere på det kvalitetsstemplet som nasjonalparkstatus innebærer for områdene. Regionen må utnytte potensialet for lokal verdiskaping som ligger i dette, innenfor de hensyn som ligger i verneformål og vernebestemmelser. Samtidig må problemstillinger som er knyttet til den bruksbegrensningen vernestatusen innebærer, også ivaretas. Det vil være nødvendig å utvide og utnytte det regionale handlingsrommet ut fra lokale og regionale behov.

Trøndelag ivaretar store deler av landets rovviltbestander. Det økende antallet rovvilt medfører en belastning for enkelte næringer samt for trygghet og trivsel. Dette setter store krav til utforming av balanserte strategier innefor temaområdet.

Sterk sentralisering over lang tid nært opp mot verdifulle jordbruksområder har ført til stadig nye arealkonflikter.  Fylkesplanen må bidra til avklaring av videre arealstrategier for byvekst og nye næringsarealer.

Naturgass og olje utenfor Trøndelagskysten er naturressurser som gir regionen mange arbeidsplasser og inntekter, inklusive de som er knyttet til leverandørnæringer. (Jfr. tema Energi.)


Planarbeidet skal utvikle strategier for bruk av regionens naturressurser på en måte som ivaretar alle aspektene i en bærekraftig utvikling. 

· Innenfor tema naturressurser videreføres fokuset på ”grønn og blå” mat som har vært et satsingsområde i siste planperiode. 

· Det gis oppmerksomhet mot areal- og miljøspørsmål, hvor innfallsvinkelen vil dekke både bruk og vern. Det må vurderes en sterkere grad av differensiering av forvaltningen av ulike vann- og landarealer slik at kommunene innenfor gitte rammer får en større grad av reell forvaltningsmyndighet. (Det må foretas en koordinering med fylkesdelplan for Indre Namdal når det gjelder strategiutviklingen innenfor temaområdet.) 

· Fylkesplanen må bidra til utviklingen av bærekraftige strategier for byvekst og nye næringsarealer. Dette kan det være aktuelt å behandle videre i en egen plan for næringsarealer i Trondheimsregionen.
· Fokusere på områder hvor kobling av teknologi/ FOU-perspektivet med en råvaresterk region kan frambringe fortrinn. 

· Ulike vernebestemmelser (nasjonalparker, rovdyrvern, o.a.) gir store utfordringer og må møtes med balanserte strategier som styrker lokalt handlingsrom og også utnytter potensialet for alternativ verdiskaping.

· Oppfølging av videre utviklingsmuligheter innen havbruk og fiskerinæring gjøres med basis i Marin strategiplan for Trøndelag.

6. Attraktivitet, livskvalitet og helse – i bygd og by

	Livskvalitet og attraktivitet er viktig for befolkningsutviklingen. Det handler om hva som skal til for å holde på innbyggerne, hvordan en kan tiltrekke seg nye, og hva som skal sikre at ungdommen vender tilbake etter å ha skaffet seg utdanning og tilfredsstilt utferdstrangen. For å lykkes i dette arbeidet er det viktig å bringe inn kjønnsperspektivet og forståelse av ulike befolkingsgruppers preferanser.

Et grunnleggende spørsmål er hvilke kvaliteter byene, tettstedene og distriktene skal ha for å tjene som rammer for det gode liv. Vi vet at arbeidsplasser og botilbud er viktig, men vi vet også at det trengs mer. Helt sentralt er kommunenes tilbud av offentlige infrastruktur; barnehager, skoler, helse- og omsorgstjenester. Det er en utfordring å opprettholde slike tilbud når befolkningsgrunnlaget reduseres og gjennomsnittsalderen stiger. Også private servicetilbud som nærbutikk, kafé og frisør er utsatt når befolkningen, og dermed inntjeningsgrunnlaget, reduseres. Flere steder er det inntekt fra hyttefolk og turister som holder virksomheten gående.

Også næringsvirksomhet trives best i samfunn med gode livsvilkår og høy attraksjonskraft. For reiselivet er det et fundament, men i kampen om arbeidskraften er det en vesentlig faktor for all næringsvirksomhet. Kulturaktiviteter – som i seg selv er arbeidsplasskapende – er et viktig element i dette. Tilrettelegging for variert fysisk aktivitet og opplevelser i naturen, med tilgjengelighet for alle, bidrar i samme retning. Det gjør også kjennetegn ved oppvekstmiljøet i form av stabile og trygge lokalsamfunn med tydelige holdninger overfor kriminalitet, rus og mobbing/ utstøting. Til sammen utgjør dette faktorer som er vesentlige for den alminnelige folkehelsen.

Livskvalitet og attraktivitet er en viktig innfallsvinkel også for Trondheim. Det handler om byenes og regionenes konkurranse og hvilke strategier som velges i denne konkurransen for å synliggjøre og markedsføre seg. Trondheim opplever konkurransen fra andre regioner i Norge og Norden som en stadig større utfordring. Det gjelder å være attraktiv for studenter og forskere, for bedrifter og for investorer. Å utvikle et attraktivt samfunn for internasjonal arbeidskraft og kompetanse er spesielt viktig. Trondheims betydning for hele regionen gjør at dette er viktige spørsmål i et regionalt perspektiv.


Planarbeidet skal utvikle strategier for å  styrke attraktiviteten og legge grunnlag for innbyggernes livskvalitet og helse i hele Trøndelag. Begreper som identitet og omdømme ligger nært opp til dette temaet, og kan være aktuelle å konkretisere i det videre planarbeid.

· Helseområdet er svært viktig for folks livskvalitet. Gode tilbud innen primær- og spesialist-tjenesten er grunnleggende. I tillegg økes fokus på livsstil og forebyggende tiltak gjennom folkehelsearbeid. Å bygge samfunnsutviklingen på prinsippet om universell utforming er viktig for å hindre marginalisering og utstøting.

· For kulturområdet videreføres hovedlinjer fra gjeldende fylkesplan: 
· Kunst og kultur skal bidra til personlig vekst og trivsel – og dermed til bolyst i alle deler av regionen. 

· Kreativitet, kunst og kultur skal bidra til utvikling og verdiskaping. 

· Hvordan utvikle attraktivitet, identitet og omdømme med utgangspunkt i distriktenes og byenes fortrinn.

· Oppvekstvilkår. Det er et sentralt tema å gi alle barn og unge gode vilkår og muligheter for omsorg og samvær, og hjelpe dem til å beholde og utvikle nysgjerrigheten og troen på framtiden. 
· Videreutviklingen av reiselivsnæringen baseres på strategisk reiselivsplan for Trøndelag. 

· Risiko- og sårbarhetsanalyser for Trøndelag (ROS) omfatter også tema som er relevante her.
7. Kommunikasjoner - interne og eksterne forbindelser
Tiltak og tilpasninger innenfor samferdselsområdet er viktig for å utvikle en funksjonell region der kostnadene både for person- og godstrafikk minimeres. For distriktene vil økte veginvesteringer være helt avgjørende for å kunne øke verdiskapingen.  Det er etablert flere samarbeidsorganer som har til hensikt å understøtte og koordinere slikt arbeid. 

Arbeidsmarkedsregionene øker i størrelse, og pendlingsaktiviteten er tiltakende. Vegtransporten er i dag dominerende for regionale reiser, med en betydelig kollektivandel på enkelte strekninger. 

Vegstandard, kollektivtransporttilbud og reisetid er også viktig i forhold til å kunne utnytte tilbud som finnes i regionsentrene og i Trondheim. Tilsvarende er dette viktige faktorer om en skal kunne lykkes med å utvikle attraktive aktiviteter og tilbud i distriktene.
Innenfor godstransporten er vegtransport dominerende lokalt og regionalt, for lengre avstander er både bane og sjø viktig. Framover vil det framstå som en utfordring å tilrettelegge infrastruktur slik at langt større mengder av godstransporten kan overføres fra veg til bane og sjø. 

En flyplass med et godt utbygd internasjonalt rutenett, er en viktig ressurs for regionen, men for strekningen Steinkjer-Trondheim-Oslo framstår satsing på tog/ høyhastighetstog som en spennende og miljøvennlig mulighet. 

Framkommelighet både fysisk og digitalt er viktig både for verdiskaping, kompetanseutvikling og for bolyst. Et godt utbygd bredbåndsnett vil kunne bidra til næringsutvikling ved å gjøre mange slags tjenesteyting mer stedsuavhengig. Prisforskjeller som medfører høyere kostnad til transport av elektrisitet og teledata i distriktene  har en uheldig effekt.

Planarbeidet skal utvikle strategier for gode og bærekraftige transport- og kommunikasjonsløsninger.

· Det er nødvendig å oppnå en samlet og enhetlig prioritering innenfor samferdselsområdet, som vil øke gjennomslagskraften overfor sentrale myndigheter og gi grunnlag for et felles løft i regionen. (Gis som føringer for arbeidet med Nasjonal transportplan.)
· Klimautviklingen gjør at det må legges opp til mer miljøvennlige transportløsninger, både for gods og persontransport. Tilrettelegging for dette krever samordning og langsiktig tenkning.

For å være aktuell for lokalisering av næringsliv, og også for turisme, er det viktig med gode flyforbindelser både nasjonalt og internasjonalt. 

· Bredbånd og mobiltelefondekning er viktig i en tid hvor arbeidsplasser blir mindre avhengig av lokalisering. Aktuelle problemstillinger omfatter både dekning, bruk og pris.
III. PLANPROGRAM

Vedtatt planstrategi med planprogram vil foreligge i desember 2007. Utarbeidelse av strategier og målsettinger innenfor de prioriterte områdene vil starte på nyåret 2008. 

Organisasjon 

Trøndelagsrådet vil fungere som styringsgruppe også for det videre arbeidet med planen, med formalisering av vedtak i fylkestingene og i Trondheim bystyre.

Den oppnevnte adminstrative arbeidsgruppen, med deltakere fra regional stat, næringsliv og FoU-miljøene, fungerer som referansegruppe for fylkesplansekretariatet.

For hvert av temaene oppnevnes egne grupper som jobber med utforming av strategier og prioriteringer. I disse gruppene involveres brede partnerskap og aktuelle nettverk knyttet til de områdene som inngår i arbeidet. Fordi mange innsatsområder vil ha tilknytning til flere tema blir det viktig å sikre god kontakt og kommunikasjon mellom de ulike gruppene. Innenfor flere områder vil det være aktuelt å benytte grupper og nettverk som allerede eksisterer.

Deltakere
· Regional stat, representert ved både fylkesmannsembetene og andre enheter.

· Kompetansemiljøene, både offentlige og kommersielle.

· Næringslivets organisasjoner

· Frivillig sektor

· Det vil bli lagt vekt på å få representasjon fra kommunenivå inn i grupper hvor dette er aktuelt.

Fylkeskommunene/ Trondheim kommune stiller med sekretær for hver av gruppene.

Tidsplan planarbeidet
Temagruppene starter arbeidet i januar 2008. Dialog og utforming av et første utkast vil foregå fram til medio mars. Ut fra reaksjoner og drøftinger i denne fasen bearbeides dokumentet videre til et høringsutkast, som vedtas politisk i juni og sendes på høring. Høringsuttalelsene legges til grunn for videre bearbeiding.
Som del av prosessen møtes Sør-Trøndelag fylkesting, Nord-Trøndelag fylkesting og Trondheim formannskap til felles møte, hvor innholdet i ny Trøndelagsplan drøftes. Det endelig planforslaget behandles i Trøndelagsrådet og vedtas deretter i fylkestingene/ bystyret i desember 2008.

	Hva er en regional planstrategi?

Planstrategien skal 

· redegjøre for viktige regionale utviklingstrekk og utfordringer

·  vurdere langsiktige utviklingsmuligheter

·  ta stilling til hvilke spørsmål som skal tas opp gjennom videre regional planlegging.

Den regionale planstrategien skal inneholde et handlingsprogram som angir hvordan de prioriterte planoppgavene skal følges opp og hvem som skal medvirke i planarbeidet.

Statlige og regionale myndigheter og kommunene skal legge den regional planstrategien til grunn for det videre planarbeidet i fylket.

Fra forarbeidene til ny planlov. 


6
1

